સદા હું ક્યુટ છું એવા હાવભાવ લઈને ફરતી શ્રદ્ધા કપૂર જે રીતે દરેક ફિલ્મમાં ભરતડકે પણ વરસાદ લાવતી ફરે છે એ જોતાં તેને દર ઉનાળે ભારતભ્રમણ કરાવવું જોઈએ. દેશની પાણીની સમસ્યા ચૂટકિયોં મેં દૂર થઈ જાય. બીજા જ દૃશ્યથી છેક સવાબે કલાક છેટેના ક્લાઇમૅક્સ સુધીનું ક્લિયર જોઈ શકાય એટલી આ ફિલ્મ પ્રિડિક્ટેબલ છે. પરંતુ ડાઇજેસ્ટિબલ નથી. ફૉર એક્ઝામ્પલ, આટલી પ્રચંડ સિક્યૉરિટી છતાં લડકા-લડકી માત્ર હૅન્ગઆઉટ કરવા માટે ઇન્ડિયા ગેટની ઉપર કઈ રીતે ચડી શકે? એ પણ વારંવાર. શ્રદ્ધાની મદદથી અર્જુન કપૂર અંગ્રેજી શીખે અને કિન્ડર ગાર્ટનના વિદ્યાર્થી જેવી સ્પીચ આપે ને એ સાંભળીને બિલ ગેટ્સ પાંચ વર્ષમાં એક કરોડ રૂપિયાની ગ્રાન્ટ આપે એ જેટલું અપથ્ય છે એના કરતાં ક્યાંય વધુ અનકન્વિન્સિંગ વાત એ છે કે એવા ડબ્બુને અમરિકામાં યુનાઇટેડ નેશન્સની ઇન્ટર્નશિપ પણ મળી જાય.